Mistä on kyse? Rippikoulun uusi opetussuunnitelma otetaan käyttöön lokakuussa 2018

Suunnitelmaa kokeillaan parissakymmenessä rippikoulussa tänä kesänä

Uudessa suunnitelmassa nuoret otetaan enemmän mukaan esimerkiksi suunnitteluun, ja lisäksi jokaiselle yritetään löytää sopiva työskentelytapa

Iltanuotio, isoset, uuden kaverit ja me-henki. Nämä ovat asioita, jotka kenties jokainen rippikoulun käynyt muistaa omalta leiriltään.

Ne ovat myös asioista, joista ei luovuta, vaikka rippikoulusuunnitelmaa uudistetaan parhaillaan. Uutta rippikoulusuunnitelmaa on testattu tänä kesänää muun muassa Lahdessa. Koko maassa se otetaan käyttöön ensi vuoden lokakuussa.

Uudessa suunnitelmassa nuoret tulevat paremmin kuulluiksi, lupaa Kirkkohallituksen rippikoulutyön asiantuntija Jari Pulkkinen. Myös isosten roolia vahvistetaan. Viimeksi rippikoulua on uudistettu vuonna 2001.

– Nuoret halutaan ottaa mukaan suunniteluun ja miettimään, mitkä asiat ovat juuri nyt tärkeitä.

Lahdessa Upilan rippileiri on yksi uuden suunnitelman testileireistä. Nuoret ovat päässeet käsittelemään asioita esimerkiksi valokuvaten, maalaten ja piirtäen pienryhmissä.

– Päästään sanomaan omat mielipiteet näihin asioihin. Omasta mielestä on päästy vaikuttamaan tarpeeksi, sanoo leiriläinen Eetu Sinerväinen.

– Yleensä päivässä on yksi aihe, ja meillä on enemmän aikaa miettiä asioita, jatkaa toinen leiriläinen, Sonja Ojanen.

Jotkin asiat pysyvät kuitenkin ennallaan vuodesta toiseen – esimerkiksi rukoukset sekä kymmenen käskyä nuorten on edelleen opeteltava ulkoa.

– Uusi opetussuunnitelma syventää nuorilähtöisyyttä rippikoulussa. Toiveena on, että nuoren oma ääni kuuluisi ja hän saisi omana itsenään miettiä asioita, sanoo kasvatustyön teologi Jari Laulainen Lahden Seurakuntayhtymästä.

Rippikoululla menee hyvin – ja siksi sitä pitää kehittää

Viime vuonna 85 prosenttia rippikouluikäisistä kävi rippikoulun. Riparilla menee hyvin, ja sitä halutaan kehittää jatkuvasti, sanoo Kirkkohallituksen Pulkkinen.

– Uskontojen moninaisuus ja monikulttuurisuus on lisääntynyt, uskontokritiikki kasvanut ja teknologia on ottanut hurjia harppauksia eteenpäin. Myös peruskoulun opetussuunnitelma on muuttunut, ja ympäristön muutokseen halutaan vastata myös rippikoulussa.

Teknologian hyödyntäminen on kuitenkin Laulaisen mukaan hieman vielä hakusessa. Esimerkiksi älypuhelinten käyttö opetuksessa riippuu paljolti opettajasta, hän sanoo.

– Joukossa on niitäkin, jota ajattelevat, että nuoret tuijottavat ruutua jo tarpeeksi. Että rippileirillä panostetaan perinteiseen vuorovaikutukseen.

"Nuoret pääsevät pohtimaan, miten me elämme yhteiskunnassa"

Upilan rippileirillä on keskitytty siihen, että kaikenlaisille oppijoille löytyisi sopivat työskentelytavat. Keski-Lahden seurakunnan rippikoulu- ja nuorisotyöpappi Reetta Luoma pitää uudistusta hyvänä siinäkin mielessä, että tulevaisuudessa nuoret ja heidän toiveensa otetaan paremmin huomioon jokaisessa rippikoulussa.

Rippikoulun tulee herätellä ajatuksia myös ajankohtaisiista aiheista, sanoo Luoma. Lähimmäisenrakkaus on hänen mukaansa tällä hetkellä tärkein teema.

– Nuoret pääsevät pohtimaan, miten me elämme yhteiskunnassa, jossa jatkuvasti tulee erilaisia ihmisryhmiä ja kansallisuuksia, mutta kaikki ovat silti tasa-arvoisia ja samalla viivalla.

Lahden seurakuntayhtymän kasvatustyön teologi Laulainen sanoo, että rippikoulun me-henki on korostunut viime vuosina, kun nuorten yksinäisyydestä on tullut yhä suurempi ongelma.

– Nuoret arvostavat sitä, että pääsevät tutustumaan toisiin. Nuorten arkinen vuorovaikutus ja kohtaaminen on vähentynyt, kun netti vie paljon nuoren ajasta, sanoo Laulainen.

Sama pätee Upilan leirillä: parhaat muistot jää uusista kavereista.

– Hyvässä seurassa oleminen on kivaa, juttu lentää, kertoo Sara Vornanen omasta riparistaan.